รัฐบาลไทย-ข่าวทำเนียบรัฐบาล-กรมการค้าภายในชี้แจงการแก้ไขปัญหาราคาปาล์มน้ำมัน
วันพฤหัสบดีที่ 19 เมษายน 2561
กรมการค้าภายในชี้แจงการแก้ไขปัญหาราคาปาล์มน้ํามัน
กรมการค้าภายในชี้แจงการแก้ไขปัญหาราคาปาล์มน้ํามัน
เมื่อวันที่ 13 เม.ย.2561 นายบุณยฤทธิ์ กัลยาณมิตร อธิบดีกรมการค้าภายใน กระทรวงพาณิชย์ ชี้แจงการแก้ไขปัญหาราคาปาล์มน้ํามันไม่เป็นไปตามที่กําหนด ตามที่นายชัยฤทธิ์ ถ่ายย้วน นายกสมาคมชาวสวนปาล์มน้ํามันจังหวัดตรัง ในฐานะตัวแทนชาวสวนปาล์มน้ํามันจากทั่วภาคใต้กว่า 200 คน จะเข้ายื่นหนังสือฟ้องศาลปกครอง จ.นครศรีธรรมราช เพื่อเอาผิดรัฐมนตรีว่าการกระทรวงพาณิชย์ และคณะกรรมการกลางว่าด้วยราคาสินค้าและบริการ (กกร.) ฐานความผิด มาตรา 157 นั้น กรมการค้าภายในขอชี้แจงดังนี้
การกําหนดราคาแนะนําผลปาล์มน้ํามัน เป็นการพิจารณาโดยคณะทํางานกําหนดราคาแนะนําผลปาล์มน้ํามันและน้ํามันปาล์ม ประกอบด้วย ผู้แทนสํานักงานเศรษฐกิจการเกษตร นายกสมาคมปาล์มน้ํามันและน้ํามันปาล์ม สภาเกษตรกรจังหวัดสุราษฎร์ธานี นายกสมาคมโรงงานสกัดน้ํามันปาล์ม และกรมการค้าภายใน โดยคํานึงถึงสถานการณ์การผลิต การตลาดและแนวโน้มในอนาคต เพื่อให้เกษตรกรใช้เป็นเกณฑ์ในการตัดสินใจจําหน่ายผลปาล์มน้ํามัน และจะมีการทบทวนการกําหนดราคาแนะนําดังกล่าวทุก 3 สัปดาห์
ข้อเท็จจริง
คณะทํางานฯ ได้กําหนดราคาแนะนําผลปาล์มน้ํามัน เมื่อวันที่ 15 มีนาคม 2561 ไม่ต่ํากว่า กก.ละ 3.80 บาท (18% น้ํามัน) สอดคล้องกับสถานการณ์ขณะนั้น ซึ่งราคาน้ํามันปาล์มดิบ มีราคา กก.ละ 21 บาท
หลังจากวันที่ 15 มีนาคม 2561 ผลปาล์มน้ํามันออกตลาดมากขึ้น ส่งผลให้ราคาผลปาล์มและน้ํามันปาล์มดิบลดลงอย่างรวดเร็ว เหลือ กก. ละ 3.30 บาท และ 19 บาท และมีแนวโน้มที่ราคาจะลดลงอีก
กรมการค้าภายใน จึงได้หารือผู้ประกอบการที่เกี่ยวข้องกับอุตสาหกรรมปาล์มน้ํามันและน้ํามันปาล์มแล้วและออกประกาศสํานักงานคณะกรรมการกลางว่าราคาสินค้าและบริการ (23 มี.ค.61) กําหนดราคารับซื้อน้ํามันปาล์มดิบไม่ต่ํากว่า กก.ละ 19.00 บาท ซึ่งจะส่งผลให้ราคาผลปาล์มน้ํามัน อยู่ที่ กก.ละ 3.30 – 3.40 บาท เพื่อรักษาเสถียรภาพราคาน้ํามันปาล์มดิบให้มีความเหมาะสมสอดคล้องกับภาวะตลาด และให้เกิดความเป็นธรรมแก่ผู้เกี่ยวข้องทุกฝ่าย โดยเฉพาะเกษตรกรผู้ปลูกปาล์มน้ํามัน ซึ่งอยู่ต้นน้ําที่ได้รับผลกระทบ
ต่อมาคณะทํางานฯ ได้มีการทบทวนราคาแนะนําผลปาล์มน้ํามันใหม่ เมื่อวันที่ 5 เมษายน 2561 ไม่ต่ํากว่า กก.ละ 3.40 บาท (18% น้ํามัน) สอดคล้องกับสถานการณ์ในขณะนั้น ซึ่งราคาน้ํามันปาล์มดิบ มีราคา กก.ละ 19 บาท.
การแก้ไขปัญหา
1. กรมการค้าภายใน ได้จัดคณะติดตาม ตรวจสอบระบบการซื้อขายปาล์มน้ํามันและน้ํามันปาล์มของโรงสกัดน้ํามันปาล์ม โรงกลั่นน้ํามันปาล์ม และโรงงานผลิตไบโอดีเซล เพื่อสร้างความเป็นธรรมทางการค้า ในพื้นที่แหล่งผลิตปาล์มน้ํามันฯ จ.ชุมพร กระบี่ สุราษฎร์ธานี ชุมพร สมุทรปราการ และปทุมธานี ในช่วงวันที่ 4 - 5 เมษายน 2561 โดยได้ตรวจสอบการรับซื้อ และทําความเข้าใจกับโรงงานสกัดฯ แล้ว ปรากฏว่ามีการปรับราคารับซื้อผลปาล์มสูงขึ้นเป็น กก.ละ 3 บาท ซึ่งสอดคล้องกับราคาน้ํามันปาล์มดิบในขณะนั้น
2. ขอความร่วมมือ ผู้ว่าราชการจังหวัดแหล่งผลิตพิจารณาแต่งตั้งคณะทํางานเพื่อกํากับดูแล ตรวจสอบ เร่งรัด ให้โรงสกัดน้ํามันรับซื้อผลปาล์มน้ํามันคุณภาพตามเปอร์เซ็นต์น้ํามัน โดยเข้มงวด กวดขัน และกําหนดมาตรการไม่ให้นําผลปาล์มน้ํามันที่ไม่ได้คุณภาพกลับเข้าสู่โรงสกัดน้ํามันปาล์มได้อีก
3. ปัจจุบัน ราคาผลปาล์มสุก (18% น้ํามัน) ในพื้นที่แหล่งผลิตสําคัญ กก.ละ 3.10 – 3.40 บาท ซึ่งเป็นราคาที่สูงกว่าต้นทุนการผลิตที่ กก.ละ 3 บาท
4. ทั้งนี้ กรมการค้าภายในได้เตรียมแนวทางการช่วยเหลือเกษตรกรโดยเร่งด่วน เพื่อนําเสนอคณะอนุกรรมการเพื่อบริหารจัดการปาล์มน้ํามันและน้ํามันปาล์มด้านการตลาดพิจารณา ก่อนนําเสนอคณะกรรมการนโยบายปาล์มน้ํามันแห่งชาติต่อไป
---------------------------